Gee die koper 'n kykie in die toekoms | George Herald
Gee die koper 'n kykie in die toekoms
Friday, 08 February 2013, 08:30
EIENDOM NUUS - Is dit beter om jou huis gemeubileerd te vertoon as jy jou eiendom wil verkoop, of om te wag tot dit leeg staan sodat voornemende kopers 'n beter idee kan kry van hoe groot die vertrekke is?
Indien moontlik, sê Braam de Jager, nasionale bedryfsbestuurder van Aida, Suid-Afrika se bekendste eiendomsagent-skapgroep, moet jy jou huis skou voordat jy trek.
Hier is 'n paar wenke:
Baie kopers vind dit moeilik om te visualiseer hoe 'n leë huis gaan lyk - en voel - wanneer dit ten volle gemeubileer is. Hulle sukkel om sin van die vloerplan te maak as daar nie meubels in vertrekke is nie en sukkel ook om te besluit of items soos hul yskas, vrieskas of skottelgoedwasser in die aangewese ruimte gaan pas.
Dis die rede waarom ontwikkelaars dikwels die moeite doen om skouhuise te meubileer wanneer nuwe meenthuis- of troskomplekse bekend gestel word. Selfs al val die meubels in die skouhuis nie in elke voornemende koper se smaak nie, gee dit 'n aanduiding van hoe dit sal voel om in die eenheid te woon. En as die gevoel reg is, is die transaksie halfpad beklink.
Aan die ander kant moet huise wat vertoon word ook skoon, lig en netjies wees. Selfs 'n ruim huis gaan beknop lyk as 'n hele leeftyd se foto's en aandenkings uitgestal is. En swaar, donker gordyne kan selfs lugtige vertrekke maklik somber laat lyk.
Maar huise wat verhuur is, sê De Jager, moet liefs eers geskou word wanneer die huurders reeds getrek het - en die eienaar die geleentheid gehad het om enige herstelwerk wat nodig is te doen, die mure te verf en die huis behoorlik te laat skoonmaak.
Kopers sal begrip hê vir die feit dat die huis nie gemeubileer is nie en die eienaar se moeite
om dit te laat skoonmaak voordat dit te koop aangebied word, op prys stel.
En terwyl die eienaar 'n maand of twee se huurgeld mag verbeur terwyl hy die eiendom vir die mark gereed kry, behoort sy moeite met 'n vinnige transaksie beloon te word.